Naguiltjies van die Ooste
Kinders in die Ooste gaan slaap heelwat later as in ander dele van die wêreld.
n Studie deur n Japannese opvoedkundige-navorsingsontwikkeling-sentrum het onlangs gewys dat Klaas Vakie deesdae baie laat saans sy rondtes begin doen, veral by Taiwannese kleuters.
Ongeveer ses duisend ouers uit vyf stede in Asië het deelgeneem aan die studie, wat poog om hedendaagse kleuters se gewoontes en gedrag beter te verstaan. Taiwannese kinders in Taipei tussen drie en ses jaar oud gaan slaap heelwat later as die kleuters van Tokio, Seoel, Beijing en Sjanghai.
Slegs 26 persent van kinders in Taipei is alreeds teen nege-uur saans in die bed, teenoor ongeveer 80 persent in Sjanghai. Daarna volg Tokio, waar 76 persent van kleuters al teen nege-uur in droomland is.
Daarteenoor staan Taipei se kleuters ook vroeg op, met 56 persent wat alreeds teen sewe-uur die oggend die sand uit hulle oë vee. Terwyl net 48 persent van Koreaanse kinders in Seoel voor sewe opstaan, is Beijing vol hoenderhaantjies, met 96 persent wat voor sewe-uur al kraai.
Kinders tussen drie en ses jaar oud in Tokio, Japan, kry die meeste slaapsand, as die enigste groep met n gemiddelde nagrus van meer as tien ure elke aand. Seker omdat hulle so moeg is van al die televisie-kyk � want hulle staan ook eerste met n daaglikse gemiddeld van amper vier ure televisietyd per dag. Taiwan is tweede met amper drie ure per dag, en in Sjanghai sit die kleuters ongeveer twee ure lank voor die kassie elke dag.
Die studie het ook uitgevra oor ouers se verwagtinge vir hulle kinders. Japannese ouers hoop dat hulle kinders waarde sal heg aan vriendskap, dat hulle ander nie sal beledig nie, en dat hulle die familie sal respekteer. In Taipei is respek vir jou familie heel bo aan die lys, terwyl n goeie beroep kortkop tweede kom.